Senam Kégel

Senam kégel nyaéta senam anu ngalatih kakuatan otot dasar panggul. Senam kégel diciptakeun dina taun 1940 ku saurang dokter ginékologis asal Amérika, nyaéta dr. Arnold Kégel. Ari gunana otot panggul téh nyaéta pikeun ngeureunkeun aliran cai kahampangan. Nguatan otot-otot panggul gunana pikeun ngabantu sangkan nyegah bocorna cai kahampangan, ngaluarkeun gas atawa kotoran sacara teu dihaja. Otot dasar panggul teh nyangga bagian kandung kemih, peujit, jeung vagina. Otot dasar panggul ogé ngabantu pungsi awak saperti kahampangan, kabeuratan, jeung séksual.

 Saha nu kudu Ngalakukeun Kégel 
Senam kégel sabenerna bisa dilakukeun ku saha waé, awéwé jeung lalaki. Tapi aya di antarana anu geus kudu ngalakukeun ieu senam. Anu geus kudu ngamimitan ngalakukeun senam kégel téh di antarana nyaéta:

 Nalika awéwé kakandungan jeung sanggeus ngalahirkeun
 Leungitna kontrol kandung kemih (inkontinensia urine)
 Rahim turun
 Sering ngangkat beban beurat
 Wanoja déwasa
 Anu ngabogaan beurat badan leuwih 

 Cara Ngalakukeun Senam Kégel 
Senam kégel téh kaitung babari jeung praktis. Sarta teu ngabutuhkeun pakéan husus, sarta bisa dilakukeun bari diuk atawa bari nangtung. Ieu di handap léngkah-léngkah ngalakukeun senam kégel:

 Kanyahokeun otot panggul handap ku cara ngeureunkeun kaluarna kahampangan. Otot anu nahan cikahampangan éta anu disebut otot panggul handap.
 Upama geus ngarasakeun otot panggul, pantengkeun (pageuhan) otot sarta tahan 5 detik, satuluyna lemeskeun deui. Nalika mantengkeun otot, singkahan mantengkeun otot beuteung, pingping jeung bobokong. Tetep napas kalayan santéy.
 Upama geus biasa, urang bisa ngaronjakeun durasi nepi ka 5-10 detik.
 Atur napas sarta ngalakukeun senam dina kaayaan anu santéy, dilakukeun sakurang-kurangna 4-6 kali sapoé.

 Mangpaat Senam Kégel 
Senam kégel mangrupa olah raga (senam) anu dipokuskeun pikeun ngalatih kakuatan otot panggul. Senam kegel dilakukeun pikeun ngungkulan sababaraha rupa masalah di antarana:

 Urinary incontinence (bocor kahampangan)
 Urge incontinence (hayang kahampangan dadakan)
 Fecal incontinence (kotoran bocor)
 Pelvic organ prolapse (organ panggul kendor atawa ngajendol ka jero vagina).

Sajaba ti éta, kégel ogé bisa ngaronjatkeun kaséhatan séksual sarta ngaronjatkeun orgasme. Senam kégel, saupama dilakukeun sacara terus-terusan bisa karasa mangpaatna, boh ku lalaki boh ku awéwé. Senam kégel ogé mangpaatna bisa karasa ku para lanjut usia. 

Mangpaat senam kégel bisa dirasakeun dina 3-6 minggu.   

 Rujukan 

Kategori:Kaséhatan
Kategori:Kasehatan wanoja